b"\n_START_ARTICLE_\nChana Orloff\n_START_SECTION_\nOppvekst og ungdom i Ukraina og Palestina\n_START_PARAGRAPH_\nChana (Hanna) Orloff ble f\xc3\xb8dt i landsbyen Konstantinovka i Ukraina i en j\xc3\xb8disk familie som den nest yngste av ni s\xc3\xb8sken. Faren var en intellektuell  sionist, moren var landsbyens jordmor. Br\xc3\xb8drene ble sendt i skole og deretter i h\xc3\xa5ndverkerl\xc3\xa6re, mens d\xc3\xb8trene ble forberedt for ekteskap. Den viljesterke Chana br\xc3\xb8t ut av denne rollen, ble i hemmelighet undervist av en eldre bror, og fikk til slutt lov av foreldrene til \xc3\xa5 g\xc3\xa5 i skredderl\xc3\xa6re. Morens viktige rolle beskyttet familien lenge mot tiltagende antisemittisme, men etter pogromer med plyndring og ildsp\xc3\xa5settelser besluttet familien i 1905 \xc3\xa5 emigrere til Palestina._NEWLINE_De slo seg ned p\xc3\xa5 stedet som senere ble byen Tel Aviv. Br\xc3\xb8drene s\xc3\xb8rget for familiens levebr\xc3\xb8d som landarbeidere, men Chana ble snart den viktigste bidragsyteren som en etterspurt sydame. I dette faget utviklet hun sitt formende talent, samtidig som hun skaffet seg mer boklig l\xc3\xa6rdom. Broren Zwi oppmuntret henne til \xc3\xa5 s\xc3\xb8ke videre utdannelse i Frankrike.\n_START_SECTION_\nBilledhugger i Paris\n_START_PARAGRAPH_\nI 1910 ankom Chana Orloff til Paris og fikk arbeide ved et lite motehus. Der kopierte og produserte hun arbeidstegninger, og uten franskkunnskaper m\xc3\xa5tte hun uttrykke seg gjennom egne tegninger. Tegneferdigheten utviklet hun ved \xc3\xa5 ta kurs p\xc3\xa5 aftenskoler. L\xc3\xa6rerne der oppdaget hennes talent og overtalte henne til \xc3\xa5 s\xc3\xb8ke om opptak p\xc3\xa5 en kunst- og h\xc3\xa5ndverksskole. Til opptakspr\xc3\xb8ven forberedte hun seg ved \xc3\xa5 tilbringe all sin fritid i Louvre. Pr\xc3\xb8ven besto hun, og det ble avgj\xc3\xb8rende for hennes beslutning om \xc3\xa5 bli kunstner, ikke l\xc3\xa6rer i drakts\xc3\xb8m. Hun fikk en krevende studietid fordi hun samtidig m\xc3\xa5tte l\xc3\xa6re fransk, men hun fikk ogs\xc3\xa5 mange nye venner. En av dem tok henne med til et billedhuggeratelier. Der ble hun utfordret til selv \xc3\xa5 pr\xc3\xb8ve \xc3\xa5 forme i leire, fikk med seg en klump hjem, og brukte hele natten til \xc3\xa5 lage en portrettbyste av sin mormor. Da hun viste den til billedhuggeren neste dag, sa han: \xc2\xabDen er bra, du m\xc3\xa5 fortsette\xc2\xbb._NEWLINE_Hun studerte skulptur hos Marie Vassilieff (l'Acad\xc3\xa9mie Russe) p\xc3\xa5 Montparnasse og fikk snart mange venner blant kunstnere i Paris: Marc Chagall, Chaim Lipchitz, Amedeo Modigliani, Chaim Soutine og Ossip Zadkine. I 1913 stilte hun for f\xc3\xb8rste gang ut sine arbeider p\xc3\xa5 Salon d'automne og fikk god kritikk. I 1916 giftet hun seg med den polskf\xc3\xb8dte dikteren Ary Justman. De fikk i 1918 s\xc3\xb8nnen \xc3\x89lie, men Ary d\xc3\xb8de i 1919 i spanskesyken. Som enslig mor klarte hun takket v\xc3\xa6re sitt ry som portrettkunstner \xc3\xa5 livn\xc3\xa6re seg av eget arbeid. I 1920-\xc3\xa5rene stilte hun stadig ut i franske og utenlandske gallerier. Hun ble ogs\xc3\xa5 kjent for sin portretter i tegning og tresnitt. Mange samtidige kunstnere lot seg portrettere av henne, blant dem Pablo Picasso, Fernand L\xc3\xa9ger, Jean Cocteau, Andre D\xc3\xa9rain og Per Krohg._NEWLINE_I 1924 kj\xc3\xb8pte Chana Orloff en tomt i \xc2\xabkunstnergaten\xc2\xbb Villa Seurat, tilskyndet av maleren Jean Lur\xc3\xa7at og hans arkitektbror. Der fikk hun sin bolig med atelier, tegnet av arkitekten Auguste Perret \xe2\x80\x93 et modernistisk hus i armert betong. I 1926 fikk hun selv og s\xc3\xb8nnen fransk statsborgerskep, og samme \xc3\xa5r ble hun opptatt i \xc3\xa6reslegionen."